דף למנחה
[ראו דף כללי לגבי דרך הלימוד הבית מדרשית]
השיעור שלפנינו עוסק בקבלת השבת –פרק הזמן שבו מקבלים את השבת. בפיוט "לכה דודי" ובמקורותיו טמונות שאלות יסוד בחיי האדם, ובראשן משמעות השבת כסמל לגאולת האדם בכלל והאדם היהודי שומר השבת בפרט. 
נגזרות מכך שורה של שאלות העוסקות במשמעות ההכנה האישית-תודעתית של האדם לקראת הקודש בכלל והשבת בפרט:
מהי משמעות הקודש בחיי האדם? 
כיצד מתכונן האדם אל הקודש, אל הנבדל מן החולין? 
האם יכול אדם להמשיג את משמעות הקודש ולהגיע אליה או שמא הציפייה הכרוכה בהכנה מעניקה את חווית הקודש?
במפגש הפותח נשוחח על מושג הקודש. במידת האפשר נבקש מהלומדים מבעוד מועד להביא עמם קטע של שיר או מקור אחר המבטא את הכנתם האישית לקראת שבת. כל משתתף יקרא את הקטע שהביא ויסביר אילו משמעויות הוא מוצא בו. אפשרות נוספת היא להשתמש במקור הראשון לדיון במפגש הפותח.
נתחלק לקבוצות חברותא ונשב ללימוד דף המקורות. לפיוט 'לכה דודי' צורפו המקורות מהם ינק הפייטן. יש מקום להתעכב ולהתעמק בקשרים ובשינויים שנוצרו  ע"י הפייטן. מיהם גיבורי הפיוט?
בסופו של הלימוד נחזור למליאה לאסיף סיום. נקרא את הבתים האחרונים של השיר ונעלה לדיון את השאלה: כיצד מגלמת השבת את תהליך הגאולה?